PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/FH/3/1/066	Bratislava 30. mája 2005	

	Protimonopolný úrad Slovenskej republiky, odbor koncentrácií, v správnom konaní začatom z vlastného podnetu vo veci uloženia pokuty za porušenie § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom OMV Aktiengesellschaft so sídlom Otto-Wagner-Platz 5, A-1090 Viedeň, Rakúsko, registračné číslo 93363z Obchodný register vo Viedni

rozhodol

na základe § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že podnikateľovi OMV Aktiengesellschaft so sídlom Otto-Wagner-Platz 5, A-1090 Viedeň, Rakúsko, registračné číslo 93363z Obchodný register vo Viedni ukladá pokutu vo výške 100 000 Sk (slovom stotisíc slovenských korún) za porušenie povinnosti oznámiť koncentráciu podnikateľov OMV Aktiengessellschaft so sídlom Otto-Wagner-Platz 5, A-1090 Viedeň, Rakúsko, registračné číslo 93363z Obchodný register vo Viedni a Societatea Naţională a Petrolului Petrom SA so sídlom Calea Victoriei nr. 109, sector 1, 010069 Bukurešť, Rumunsko, registračné číslo J40/8302/1997, v lehote podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorú je povinný zaplatiť na účet Śtátnej pokladnice č. 7000060830/8180, KS 1118, VS  05431066, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 18.10.2004 listom zaevidovaným pod č. 5360/2004 doručené oznámenie koncentrácie podľa § 10 ods. 12 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“) spočívajúcej v získaní priamej kontroly podnikateľom OMV Aktiengesellschaft so sídlom Otto-Wagner-Platz 5, A-1090 Viedeň, Rakúsko, registračné číslo 93363z Obchodný register vo Viedni (ďalej len „OMV“) nad podnikom podnikateľa Societatea Naţională a Petrolului Petrom SA so sídlom Calea Victoriei nr. 109, sector 1, 010069 Bukurešť, Rumunsko, registračné číslo J40/8302/1997 (ďalej len „Petrom“) na základe Privatizačnej zmluvy uzatvorenej dňa 23.07.2004 medzi Ministerstvom hospodárstva a obchodu Rumunska prostredníctvom Úradu štátneho holdingu a privatizácie v priemysle a podnikateľom OMV (ďalej len „Privatizačná zmluva“). Predmetné oznámenie bolo podané prostredníctvom právneho zástupcu OMV   JUDr. Štefana Dedáka, advokáta Advokátskej kancelárie DEDÁK & Partners so sídlom Sládkovičova 2, 811 06 Bratislava. 

	Na základe predmetného oznámenia koncentrácie sa dňa 18.10.2004 začalo podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie podnikateľov OMV a Petrom. Účastníkom predmetného správneho konania bol podnikateľ OMV, pričom účastníkmi predmetnej koncentrácie boli podnikatelia OMV a Petrom.

	V rámci predmetného správneho konania úrad zistil, že spoločnosti OMV a Petrom sú podnikateľmi podľa § 3 ods. 2 zákona č. 136/2001 Z.z. v znení neskorších predpisov.

	Na základe podkladov a informácií predložených v správnom konaní vo veci koncentrácie podnikateľov OMV a Petrom úrad zistil, že v predmetnom prípade sa jedná o získanie priamej kontroly podnikateľom OMV nad podnikom podnikateľa Petrom, a to na základe nadobudnutia 51% podielu podnikateľa Petrom, ktorý umožňuje podnikateľovi OMV ovplyvňovať strategické rozhodnutia týkajúce sa obchodnej politiky spoločnosti Petrom.

	Ďalej úrad v priebehu správneho konania vo veci predmetnej koncentrácie zistil, že predmetná koncentrácia podlieha kontrole úradu podľa § 10 ods. 1 písm. b) zákona č. 136/2001 Z.z. v znení neskorších predpisov.

	 Dňa 26.11.2004 vydal úrad rozhodnutie č. 2004/FH/3/1/209, ktoré nadobudlo právoplatnosť dňa 26.11.2004. Predmetným rozhodnutím úrad rozhodol podľa § 22 ods. 1 písm. d) v spojení s § 12 ods. 1 zákona č. 136/2001 Z.z. v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b)          v spojení s § 9 ods. 4 písm. b) zákona č. 136/2001 Z.z. v znení neskorších predpisov, 

spočívajúcou v získaní priamej kontroly podnikateľa OMV nad podnikom podnikateľa Petrom na základe Privatizačnej zmluvy (ďalej len „Rozhodnutie“).

	Vzhľadom na vyššie uvedené v nadväznosti na znenie § 10 ods. 9 zákona     č. 136/2001 Z.z. v znení neskorších predpisov, podľa ktorého, koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 

	Na základe analýzy predložených podkladov a vychádzajúc zo znenia § 10 ods. 9 zákona č. 136/2001 Z.z. v znení neskorších predpisov úrad dospel k záveru, že relevantným dňom, ktorý je rozhodujúci pre začatie plynutia lehoty na oznámenie koncentrácie, je v posudzovanom prípade deň 23.07.2004, kedy bola uzatvorená Privatizačná zmluva, pričom oneskorené oznámenie koncentrácie bolo úradu doručené dňa 18.10.2004. Predmetné oznámenie koncentrácie malo byť úradu oznámené do 06.09.2004. Úrad zistil, že podnikateľ OMV, ako povinná osoba oznámiť predmetnú koncentráciu, oznámil predmetnú koncentráciu oneskorene, nakoľko nedodržal lehotu 30 pracovných dní na podanie oznámenia koncentrácie.     V dôsledku uvedeného úrad zistil porušenie § 10 ods. 9 zákona č. 136/2001 Z.z. v znení neskorších predpisov.

	Úrad listom č. 6646/PMÚ SR/2004 zo dňa 20.12.2004 oznámil podnikateľovi OMV, ako aj listom č. 6647/PMÚ SR/2004 zo dňa 20.12.2004  JUDr. Štefanovi Dedákovi, advokátovi Advokátskej kancelárie DEDÁK & Partners, Sládkovičova 2, 811 06 Bratislava, že podľa § 18 ods. 2 správneho poriadku v nadväznosti na § 25 ods. 1 zákona č. 136/2001 Z.z. v znení neskorších predpisov dňom doručenia listu   č. 6646/PMÚ SR/2004 zo dňa 20.12.2004 účastníkovi konania vo veci uloženia pokuty za porušenie § 10 ods. 9 zákona č. 136/2001 Z.z. v znení neskorších predpisov, úrad z vlastného podnetu začne predmetné správne konanie. Úrad zároveň podnikateľa OMV požiadal, aby sa k predmetnému správnemu konaniu vyjadril, svoje tvrdenia odôvodnil a na podporu svojich tvrdení navrhol dôkazy, ktoré sú mu známe. Za účastníka predmetného správneho konania úrad určil podnikateľa OMV a to podľa § 25 ods. 3 zákona č. 136/2001 Z.z. v znení neskorších predpisov v nadväznosti na § 3 ods. 2 zákona  č. 136/2001 Z.z. v znení neskorších predpisov, ako aj § 2 ods. 1 písm. a) zákona č. 136/2001 Z.z. v znení neskorších predpisov v nadväznosti na Rozhodnutie. 

	Úrad upovedomil podnikateľa OMV listom č. 6646/PMÚ SR/2004 zo dňa 20.12.2004, že v predmetnom správnom konaní bude vychádzať z podkladov a informácií, ktoré boli úradu predložené v správnom konaní vo veci koncentrácie podnikateľov OMV a Petrom, ako aj zo skutočností známych úradu z jeho úradnej činnosti podľa § 32 ods. 2 správneho poriadku.
	
Úrad zároveň vyššie menovaným listom vyzval podnikateľa OMV, aby v prípade, že bude v predmetnom správnom konaní vo veci uloženia pokuty podľa    § 38 ods. 1 zákona č. 136/2001 Z.z. v znení neskorších predpisov zastupovaný advokátom alebo iným zástupcom, predložil právne relevantné plnomocenstvo podľa § 25 ods. 4 zákona č. 136/2001 Z.z. v znení neskorších predpisov, ktoré by oprávňovalo v ňom splnomocnenú osobu na zastupovanie podnikateľa OMV v predmetnom správnom konaní a zároveň, aby sa v lehote 10 pracovných dní odo dňa doručenia predmetného listu vyjadril k predmetu správneho konania.
   
	V predmetnom správnom konaní úrad listom č. 6646/PMÚ SR/2004 zo dňa 20.12.2004 upovedomil podnikateľa OMV, že vychádzajúc z plnomocenstva zo dňa 11.10.2004 udeleného podnikateľom OMV, ktoré tvorí prílohu č. 3.1 k oznámeniu koncentrácie č. 5360/2004 zo dňa 18.10.2004 v správnom konaní vo veci koncentrácie podnikateľov OMV a Petrom pre JUDr. Štefana Dedáka, advokáta Advokátskej kancelárie, Sládkovičova 2, 811 06 Bratislava zaslal tento list na vedomie aj JUDr. Štefanovi Dedákovi, advokátovi Advokátskej kancelárie              DEDÁK & Partners, Sládkovičova 2, 811 06 Bratislava.
 
	V liste zaevidovanom úradom pod č. 132/PMÚ SR/2005 zo dňa 11.01.2005 sa podnikateľ OMV vyjadril prostredníctvom Mgr. Tomáša Kamenca, advokáta Advokátskej kancelárie DEDÁK & Partners, Sládkovičova 2, 811 06 Bratislava (ďalej len „právny zástupca“), ktorý bol splnomocnený na zastupovanie podnikateľa OMV vo veci správneho konania o uložení pokuty podľa § 38 ods. 1 zákona č. 136/2001 Z.z. v znení neskorších predpisov za porušenie § 10 ods. 9 zákona č. 136/2001 Z.z. v znení neskorších predpisov k predmetu vyššie uvedeného správneho konania.

	V predmetnom liste č. 132/2005 zo dňa 11.01.2005 sa podnikateľ OMV vyjadril k predmetu konania nasledovne:
	„V zmysle ustanovenia § 2 ods. 4 Zákona sa ustanovenia Zákona vzťahujú aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. Skutočnosť či Koncentrácia je alebo nie je takýmto konaním a teda či podlieha alebo nepodlieha kontrole Úradu nebola celkom jasná a s konečnou platnosťou bolo o tejto skutočnosti autoritatívne rozhodnuté až rozhodnutím, ktorým Úrad vyslovil s Koncentráciou súhlas. V konečnom dôsledku na získanie úplnej právnej istoty OMV predmetnú Koncentráciu napriek pochybnostiam oznámil Úradu, avšak bolo tak urobené až po uplynutí zákonnej lehoty 30 pracovných dní v zmysle ustanovení § 10 ods. 9 Zákona.
	K porušeniu Zákona (zmeškaniu lehoty) došlo neúmyselne. Zákonná lehota na oznámenie koncentrácie bola zmeškaná o 42 kalendárnych dní, čo je relatívne krátka doba. Zdôrazňujeme, že počas celého predchádzajúceho konania OMV bezvýhradne poskytoval Úradu plnú súčinnosť, poskytol Úradu všetky požadované informácie. 

Podľa našej vedomosti ide o prvé porušenie Zákona zo strany OMV, všetky koncentrácie, ktoré mali dopad na súťaž v Slovenskej republike boli v minulosti vždy riadne ohlásené v zákonom stanovených lehotách.
	Zároveň si dovoľujeme poukázať na skutočnosti, že OMV nezískal z porušenia svojich zákonných povinností nijaké výhody a oneskorené oznámenie Koncentrácie nemalo nijaký vplyv na súťaž na relevantnom trhu.“

	K vyššie uvedenému, konkrétne ku skutočnostiam, ktoré uviedol účastník predmetného správneho konania v liste č. 132/2005 zo dňa 11.01.2005 prostredníctvom právneho zástupcu, úrad uvádza nasledovné.

	Úrad nemôže akceptovať uvádzanú argumentáciu v liste č. 132/2005 zo dňa 11.01.2005 podnikateľa OMV o nejasnosti skutočnosti, či koncentrácia podnikateľov OMV a Petrom podlieha alebo nepodlieha kontrole úradu, nakoľko ustanovenie § 10 ods. 10 zákona č. 136/2001 Z.z. v znení neskorších predpisov umožňuje podnikateľovi požiadať úrad o vydanie stanoviska k zámeru koncentrácie. Stanovisko úradu k zámeru koncentrácie informuje podnikateľa o tom, či posudzované ekonomické spojenie podnikateľov predstavuje koncentráciu podliehajúcu kontrole úradu podľa zákona č. 136/2001 Z.z. v znení neskorších predpisov. S predmetnou otázkou sa úrad vysporiadal v Rozhodnutí.

	Podľa § 38 ods. 1 zákona č. 136/2001 Z.z. v znení neskorších predpisov úrad za porušenie ustanovenia § 10 ods. 9 zákona č. 136/2001 Z.z. v znení neskorších predpisov uloží pokutu podnikateľovi do 10% z obratu podľa § 10 ods. 3 zákona       č. 136/2001 Z.z. v znení neskorších predpisov za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

	Podľa § 10 ods. 3 zákona č. 136/2001 Z.z. v znení neskorších predpisov obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

	Podľa § 38 ods. 4 zákona č. 136/2001 Z.z. v znení neskorších predpisov predchádzajúcim uzavretým účtovným obdobím podľa § 38 ods. 1 zákona                č. 136/2001 v znení neskorších predpisov je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

	Podľa § 38 ods. 10 zákona č. 136/2001 Z.z. v znení neskorších predpisov úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie 

majetkového prospechu v dôsledku porušovania alebo neplnenia dohody obmedzujúcej súťaž v praxi.

	Úrad v posudzovanom prípade prihliadal pri ukladaní pokuty podnikateľovi OMV za porušenie povinnosti oznámiť úradu koncentráciu podliehajúcu kontrole úradu v lehote stanovenej zákonom č. 136/2001 Z.z. v znení neskorších predpisov na nasledovné skutočnosti: porušenie ustanovenia § 10 ods. 9 zákona č. 136/2001 Z.z. v znení neskorších predpisov je jednou z menej závažných foriem porušenia zákona č. 136/2001 Z.z. v znení neskorších predpisov, dĺžka trvania porušenia zákona č. 136/2001 Z.z. v znení neskorších predpisov predstavovala                       42 kalendárnych dní, porušenie bolo neúmyselné, nebola obmedzená hospodárska súťaž a jedná sa o prvé porušenie ustanovenia § 10 ods. 9 zákona č. 136/2001 Z.z. v znení neskorších predpisov podnikateľom OMV.

	Vzhľadom na vyššie uvedené, ako aj s ohľadom na znenie § 38 ods. 1 zákona č. 136/2001 Z.z. v znení neskorších predpisov v nadväznosti na § 38 ods. 4 zákona č. 136/2001 Z.z. v znení neskorších predpisov si úrad listom   č. 0255/PMÚ SR/2005 zo dňa 18.01.2005 podľa § 22 ods. 2 zákona  č. 136/2001 Z.z. v znení neskorších predpisov vyžiadal od právneho zástupcu podnikateľa OMV podklady a informácie potrebné na určenie výšky pokuty v predmetnom správnom konaní.

	Dňa 31.01.2005 bol úradu doručený list č. 561/2005 od právneho zástupcu podnikateľa OMV, obsahom ktorého boli požadované podklady a informácie potrebné na určenie výšky pokuty za porušenie § 10 ods. 9 zákona č. 136/2001 Z.z. v znení neskorších predpisov v predmetnom správnom konaní. 

	Ďalej právny zástupca listom č. 561/2005 zo dňa 31.01.2005 úradu oznámil zmenu sídla advokátskej kancelárie. Súčasným sídlom Advokátskej kancelárie DEDÁK & Partners je Apollo Business Center, Mlynské Nivy 45, 821 09 Bratislava.

	Dňa 26.04.2005 bol úradu doručený list zaevidovaný pod                                    č. 2382/PMÚ SR/2005, ktorého obsahom bol individuálny obrat podnikateľa OMV za rok 2004 a dňa 11.05.2005 bol predmetný list doplnený listom č. 2697/2005. Podnikateľ OMV mal za uzavreté účtovné obdobie za rok 2004 obrat vo výške 46 284 000 EUR.

	Podľa § 4 ods. 3 vyhlášky Protimonopolného úradu Slovenskej republiky         č. 269/2004 Z.z., ktorou sa ustanovujú podrobnosti o výpočte obratu, sa obrat podnikateľa vyčíslený v cudzej mene prepočíta na slovenské koruny kurzom vyhláseným Národnou bankou Slovenska, platným v posledný deň príslušného účtovného obdobia.

	Na základe vyššie uvedeného je obrat podnikateľa OMV 1 795 634 034 Sk.

	Podľa § 38 ods. 8 zákona č. 136/2001 Z.z. v znení neskorších predpisov pokuty podľa § 38 ods. 1 zákona č. 136/2001 Z.z. v znení neskorších predpisov môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona č. 136/2001 Z.z. v znení neskorších predpisov. V súvislosti s § 38 ods. 8 zákona       č. 136/2001 Z.z. v znení neskorších predpisov, teda úrad skúmal, či bola zachovaná 

subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k začatiu správneho konania vo veci uloženia pokuty podľa § 38 ods. 1 zákona č. 136/2001 Z.z. v znení neskorších predpisov podnikateľovi OMV došlo dňa 22.12.2004 ako aj vzhľadom na to, že k predmetnému porušeniu zákona č. 136/2001 Z.z. v znení neskorších predpisov došlo neoznámením predmetnej koncentrácie do 06.09.2004, úrad dospel k záveru, že subjektívna štvorročná ako aj objektívna osemročná lehota bola zachovaná.

	V zmysle § 33 zákona č. 136/2001 Z.z. v znení neskorších predpisov úrad listom č. 2742/PMÚ SR/2005 zo dňa 13.05.2005 podal účastníkovi predmetného správneho konania informáciu o záveroch prešetrovania vo veci uloženia pokuty podľa § 38 ods. 1 zákona č. 136/2001 Z.z. v znení neskorších predpisov, ku ktorým úrad na základe jemu dostupných informácií a podkladov dospel a vyzval ho, prostredníctvom právneho  zástupcu, aby sa písomne alebo ústne vyjadril k jeho podkladu a k spôsobu zistenia, prípadne, aby navrhol jeho doplnenie.

	Účastník predmetného správneho konania prostredníctvom právneho zástupcu vo vyjadrení zaslanom faxom zaevidovanom pod č. 2953/2005 zo dňa 24.05.2005, doplnenom listom dňa 25.05.2005 oznamuje, že k podkladom rozhodnutia v predmetnej veci a spôsobu zistenia nemajú žiadne pripomienky a nenavrhujú doplnenie týchto podkladov.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							    Ing. Emília Babiaková
							      hlavný štátny radca
						    splnomocnenkyňa pre koncentrácie	

Rozhodnutie sa doručuje:

Mgr. Tomáš Kamenec
advokát
DEDÁK & Partners
Apollo Business Center
Mlynské Nivy 45
821 09 Bratislava